|  |
| --- |
| Skatteetaten    Postboks 9200 Grønland  0134 OSLO |

|  |  |  |
| --- | --- | --- |
| Deres ref | Vår ref | Dato |
|  | 2019/2365-MAM | 12.02.2019 |

**Høringssvar fra Universitetet i Bergen - merverdiavgiftsfritak for elektroniske publikasjoner**

1. **Innledning**Skattedirektoratets høringsnotat tar utgangspunkt i prinsippet om lik avgiftsbehandling uavhengig av distribusjonsform. UiB stiller seg generelt positiv til forslaget om å innføre merverdiavgiftsfritak for elektroniske tidsskrift og bøker på dette grunnlaget.
2. **Elektroniske utgaver av tidsskrift***2.1 Vilkår om trykt utgave*

I høringsnotatet foreslås det at "det vert sett som vilkår for fritak at det føreligg eit friteke trykt tidsskrift for at den elektroniske utgåva skal oppnå fritak." Avgiftsfritaket for elektroniske tidsskrift foreslås under forutsetning av at det foreligger et trykt tidsskrift som er avgiftsfritatt. Dette til forskjell fra det foreslåtte avgiftsfritaket for elektroniske bøker, fordi det ifølge høringsnotatet "ikkje er uvanleg å gje ut elektroniske bøker utan at det vert utgjeve ein trykt versjon". Innen akademisk publisering er det heller ikke uvanlig at elektroniske tidsskrift utgis uten at det blir utgitt en trykt versjon. Såkalt "online only"-publisering, hvor utgiver ikke tilbyr en trykt versjon av et tidsskrift, er en vanlig publiseringsform. Det er en trend at tidsskrift går fra å bli utgitt både trykt og elektronisk, til kun å bli utgitt elektronisk. Det er også vanlig at nye tidsskrift opprettes med kun elektronisk publisering. Det foreslåtte vilkåret ekskluderer mange eksisterende tidsskrift, og virker heller ikke fremtidsrettet med tanke på utviklingen innen akademisk publisering.   
  
Siden høringsnotatet allerede åpner for merverdiavgiftsfritak for elektroniske bøker uten at det foreligger en trykt bok, begrunnet med at distribusjonsformen ikke er uvanlig, mener UiB at vilkåret om at det foreligger trykt utgave av tidsskriftet for merverdiavgiftsfritak bør tas ut.  
  
*2.2 Vilkår om samme utgivelsesplan*I høringsnotatetforeslås det å "setje som vilkår at den elektroniske utgåva har same utgjevingsplan som det trykte tidsskriftet". Begrunnelsen er at det ellers kan være vanskelig å vurdere hvorvidt det er snakk om samme tidsskrift. Innen akademisk publisering er såkalt "online first"-publisering svært utbredt. Dette innebærer at artikler publiseres på nett i forkant av publiseringsdato. Det foreslåtte vilkåret ser ut til å flytte problemet med å gi samme identitet til trykte og elektroniske versjoner av et tidsskrift til hvordan å bestemme hva en utgivelsesplan egentlig er.

Ifølge *CIEPS [[1]](#footnote-1)* er et trykt og et elektronisk tidsskrift å regne som forskjellige tidsskrift[[2]](#footnote-2). At man tillater seg å snakke om samme tidsskrift i ulike format er dermed strengt tatt en begrepsmessig forenkling. Skattedirektoratet har foreslått å gi samme identitet til et trykt og et elektronisk tidsskrift dersom de har samme varemerke, utgiver og ansvarlig redaktør. UiB mener at dette er tilstrekkelig dersom man skal vurdere hvorvidt to publikasjoner er samme tidsskrift.

Det foreslåtte vilkåret om samme utgivelsesplan bygger imidlertid på vilkåret om at det foreligger trykt utgave av et tidsskrift for avgiftsfritak. UiB mener sistnevnte vilkår bør tas ut, jf. avsnitt 2.1. UiB mener følgelig at vilkår om samme utgivelsesplan bør tas ut.

*2.3 Lyd og film*I høringsnotatet foreslås det "fritak for elektroniske utgåver av tidsskrift vert knytta til dokumentfiler med tekst og stillbilde. Dette inneber at tidsskrift som inneheld noko lyd og film fell utanfor fritaket." Dette begrunnes med henvisning til fritaket for trykte tidsskrift.

UiB støtter forslaget om at elektroniske utgaver av tidsskrift med tilknyttede tekst- eller bildefiler skal være omfattet av merverdiavgiftsfritaket.

Å kunne i større grad benytte seg av lyd og film i presentasjon av forskningsresultater kan være en naturlig utvikling i forskningsformidling og artikkelskriving. Formidling med elementer av lyd og film er i prinsippet mulig også i trykte tidsskrift, hvor man kan legge ved elementer av lyd og film på et lagringsmedium til utgivelsen av et hefte. Å etterprøve hvorvidt en artikkel i et tidsskrift inneholder elementer av lyd og film kan bli en omfattende oppgave, uavhengig av format. UiB mener at tidsskrift som inneholder lyd eller film ikke skal falle utenfor fritaket.

*2.4 Abonnementsordninger med avgiftspliktige og avgiftsfrie ytelser*For abonnementsordninger med avgiftspliktige og avgiftsfrie ytelser foreslås det i høringsnotatet at "dersom abonnementet omfattar eit enkelt element som ikkje er friteke, skal heile abonnementet fakturerast med meirverdiavgift", dette for å forenkle det administrative arbeidet. Det står videre i høringsnotatet at "[t]ilbydarar av abonnement vil uansett ha høve til å fakturere kvar publikasjon for seg slik som i dag".

De nasjonale konsortieavtalene på abonnement av elektroniske tidsskrift som tilbys offentlig sektor av Unit – Direktoratet for IKT og fellestjenester i høyere utdanning og forskning, har kun unntaksvis en prismodell hvor utgiver kan fakturere for tidsskriftene hver for seg. De nasjonale konsortieavtalene utgjør nærmere 2/3 av UiBs mediebudsjett, omtrent 38 MNOK, og tilsvarer omtrent 85 % av alle tidsskriftene UiB abonnerer på. Dette er en vanlig situasjon ved norske universitet og høyskoler. Den foreslåtte forenklingen vil føre til at merverdiavgiftsfritaket i praksis vil få begrenset anvendelse i UH-sektoren. Den foreslåtte forenklingen kan komme i konflikt med prinsippet om lik avgiftsbehandling av trykte og elektroniske tidsskrift uavhengig av distribusjonsform.  
*2.4.1 Åpen tilgang og forfatteravgifter*De nasjonale konsortieavtalene på abonnement av elektroniske tidsskrift er for tiden under utvikling for å bidra til å nå regjeringens mål om åpen tilgang til offentlig finansiert vitenskapelig publisering. Dette kan på sikt innebære at elektroniske tidsskrift i større grad finansieres ved at det betales for publiseringstjenester, gjerne i kombinasjon med en abonnementspris for lesetilgang til de elektroniske tidsskriftene. Regjeringens mål om åpen tilgang innebærer på sikt en omlegging av finansieringsmodellen for tidsskrift. UiB mener at Skattedirektoratet bør vurdere å utvide avgiftsfritaket til å inkludere forfatteravgifter.

1. **Bøker**UiB stiller seg positiv til forslaget om merverdiavgiftsfritak på elektroniske bøker. Videre mener UiB at elektroniske bøker som inneholder lyd eller film ikke skal falle utenfor fritaket, jf avsnitt 2.3.

|  |  |
| --- | --- |
| Vennlig hilsen |  |
|  |  |
| Dag Rune Olsen |  |
| Rektor | Kjell Bernstrøm |
|  | universitetsdirektør |
|  |  |
| *Dokumentet er elektronisk godkjent og har derfor ingen håndskrevne signaturer.* | |

1. *The international Centre for the registration of serial publications* forvalter identitet og beskrivelser av tidsskrift i alle format (ISSN-nummere). <https://www.issn.org> [↑](#footnote-ref-1)
2. "Separate ISSN are needed for serials published in different physical formats. If your printed serial already has an ISSN and an online version is being produced for the first time, the online version is considered to be a new serial." <https://portal.issn.org/faq#1.11> [↑](#footnote-ref-2)